Aeg on muutnud täiskasvanuhariduse taset ja suhtumist sellesse. Heiki Kiidli sõnul on  täiskasvanute gümnaasiumist saanud tavakoolile tugev konkurent. "Meiega arvestatakse ja meid aktsepteeritakse päevakoolide seas," kinnitab ta. Aastaid on tehtud järjepidevat tööd koolitussüsteemi arendamise nimel ja kvaliteedialaste põhimõtete juurutamisel. Koos on hakanud käima üle-eestiline täiskasvanute gümnaasiumide õpetajate ühendus ning oma esindaja on koolidel ka valitsuse juures. Nii saab vajaduse korral kohe rääkida ministeeriumi esindajatega probleemidest ja muredest.